**Póstaí: Nótaí an Mhúinteora**

|  |  |
| --- | --- |
| Leibhéal | An Ardteistiméireacht –Dúshlánach  |
| Spriocanna | Cumas tuisceana, scríbhneoireachta, léitheoireachta agus labhartha na ndaltaí a fhorbairt sa réimse saoil – caidrimh agus póstaí |
| Stór focal | Caidrimh, grá agus póstaí |

|  |
| --- |
| Straitéisí Múinteoireachta Molta |

Tá na ceachtanna bunaithe ar alt faoi luach brídeoige in Uganda (bunaithe ar eolas a bhí ar an suíomh idirlín www.theguardian.co.uk).

Tá na ceachtanna oiriúnach do rang a bhfuil caighdeán réasúnta ard Gaeilge acu don Ardteistiméireacht, ach is féidir leat iad a láimhseáil ar bhealach a oireann don rang atá agat féin. Moltar na gníomhaíochtaí a bhaineann le ***Tuiseal ginideach uatha – baininscneach agus firinscneach*** ó ‘Fócas ar Theanga’ a úsáid i dteannta leis na gníomhaíochtaí seo.

**Réamhphlé 1**

* Cuir na daltaí i mbun oibre ar an gcleachtadh seo ar feadh nóiméad nó dhó agus cuidigh leo le haon deacracht a bheadh acu leis an stór focal. Nuair a bheidh siad críochnaithe éist le cuid de na tuairimí a bheidh acu (féach Freagraí thíos).

**Réamhphlé 2**

* Tá eolas ginearálta sa cheacht seo a chuideoidh leis na foghlaimeoirí agus iad ag léamh ailt faoi nósanna a bhaineann le pósadh in Uganda.
* Coinnigh na fíricí ar an sleamhnán in airde agus abair le gach beirt iad a phlé le chéile.
* Pléigh na freagraí leis an rang iomlán (féach Freagraí thíos).

**Léamh**

* Ba cheart go mbeadh cóip phriontáilte den alt ag gach dalta. Cuir i mbun léitheoireachta iad ina mbeirteanna, más féidir agus abair leo an t-alt a léamh amach os ard le chéile. Cuidíonn sé seo leo teacht isteach ar fhuaimeanna na Gaeilge chomh maith.
* Bí ag siúl timpeall chun cabhrú leo más gá.

**Léamhthuiscint 1**

* Iarr ar an rang freagraí na gceisteanna faoin alt a dhéanamh amach iad féin ar dtús agus ansin nuair a bheidh siad críochnaithe iarr orthu na freagraí a phlé ina mbeirteanna. Tá sé tábhachtach i gcónaí an nós a chothú sa rang, na daltaí de shíor a chur ag cur agus ag cúiteamh.
* Má theastaíonn uait an ghníomhaíocht a dhéanamh níos deacra abair leo na freagraí a scríobh amach ina gcóipleabhair nó má theastaíonn uait é a bheith réasúnta éasca abair leo nach gá dóibh faic a scríobh síos.
* Téigh siar ar na freagraí leis an rang ansin.

**Léamhthuiscint 2**

* B’fhearr na gníomhaíochtaí ***Tuiseal ginideach uatha – baininscneach agus firinscneach*** ó ‘Fócas ar Theanga’ a dhéanamh sula ndéantar an ghníomhaíocht seo.
* Ansin, iarr ar gach beirt na gnéithe gramadaí a aimsiú san alt, beidh go leor samplaí ag gach beirt. Pléigh na samplaí a bhí acu.
* Abair leo na ceisteanna ag bun an tsleamhnáin a phlé i mbeirteanna nó i ngrúpaí. Ceacht é seo ar fheasacht fhoghlama na ndaltaí féin.
* Téigh siar ar na freagraí leis an rang ansin.

**Iarphlé 1**

* Iarr ar gach beirt na seanfhocail faoi ghrá agus pósadh a léamh le chéile. Tabhair cuid den stór focal dóibh sula dtosaíonn siad más gá, ag brath ar chumas an ranga.
* Téigh siar ar mhíniú gach ceann acu le bheith cinnte go dtuigeann siad iad.
* Iarr orthu aon seanfhocal mar seo atá ar eolas acu a chur i láthair an ranga.
* Is féidir ag an bpointe seo cleachtadh a dhéanamh ar an bhfoghraíocht, mar tá samplaí maithe sna seanfhocail.
* Tarraing cúpla bosca ar an gclár agus cuir na focail thíos iontu:

|  |  |  |  |
| --- | --- | --- | --- |
| Póg | Bean | Grá | Féasta |

* Iarr ar gach beirt focail a bhfuil na fuaimeanna céanna acu a chur sna boscaí.
* Tarraing aird faoi léith ar na fuaimeanna deacair sna focail – ***bliain***, ***leigheas*** agus ***iníon*** (féach Freagraí thíos).

**Iarphlé 2**

* Is ceacht é seo ar fheasacht chultúrtha. Abair leo na seanfhocail a phlé faoi na fotheidil éagsúla.
* Pléigh na tuairimí a bhí ag an rang ar fad ansin.

|  |
| --- |
| Freagraí |

**Réamhphlé 1**

Cibé súisín a íocfaidh as – at all costs

spré – dowry

eagraíocht neamhrialtasach – NGO

díscaoileadh – dissolution

díchumhachtú – disempowerment

tráchtearraí – commodities

**Réamhphlé 2**

1. Fíor, agus an Svahaílis (Swahili).
2. Bréagach. 1962.
3. Bréagach. Ar chlé.
4. Fíor.
5. Fíor, cé go bhfuil feabhas ag teacht ar an scéal ó 2008.
6. Fíor, ar an meán.
7. Bréagach, idir 8 agus 10 uair an chloig.
8. Bréagach, fágann cailíní an scoil níos luaithe ná na fir chun obair tí agus feirme a dhéanamh nó chun pósadh.

**Iarphlé 1**

|  |  |  |  |
| --- | --- | --- | --- |
| **Póg**pósfaidhpóspósadhróstapóstabhó | **Bean**b’fhearrghleannagleann | **Grá**másbás | **Féasta**céadcéasta |